DA Den Europæiske Unions Tidende C 111/1

Vedtægten for den europæiske infrastruktur for åbne screeningplatforme inden for kemisk biologi — Et konsortium for en europæisk forskningsinfrastruktur (EU-OPENSCREEN ERIC)

(2018/C 111/01)

Indholdsfortegnelse

PRÆAMBEL 2

KAPITEL 1 — ALMINDELIGE BESTEMMELSER 3

Artikel 1: Oprettelse af EU-OPENSCREEN ERIC 3

Artikel 2: Definitioner 3

Artikel 3: Mål og opgaver 3

KAPITEL 2 — DELTAGELSE 4

Artikel 4: Deltagelse og repræsentation 4

Artikel 5: Observatørers status og repræsentation 4

Artikel 6: Optagelse af nye deltagere og observatører 5

Artikel 7: En deltagers eller en observatørs udtræden 5

Artikel 8: Opsigelse af deltagelse eller observatørstatus 5

KAPITEL 3 — DELTAGERES OG OBSERVATØRERS RETTIGHEDER OG FORPLIGTELSER 5

Artikel 9: Deltageres rettigheder og forpligtelser 5

Artikel 10: Observatørers rettigheder og forpligtelser 6

KAPITEL 4 — PARTNERLOKALITETER 6

Artikel 11: Partnerlokaliteter 6

KAPITEL 5 — FORVALTNING 7

Artikel 12: Forvaltningsstruktur 7

Artikel 13: Deltagerforsamling 7

Artikel 14: Deltagerforsamlingens beslutningsproces 8

Artikel 15: Generaldirektør 8

Artikel 16: Forum af partnerlokaliteter 9

Artikel 17: Det videnskabelige og etiske rådgivende udvalg 9

KAPITEL 6 — FINANSIERING 10

Artikel 18: EU-OPENSCREEN ERIC's ressourcer 10

Artikel 19: Budgetprincipper og regnskaber 10

Artikel 20: Ansvar 10

KAPITEL 7 — RAPPORTERING TIL EUROPA-KOMMISSIONEN 10

Artikel 21: Rapportering til Europa-Kommissionen 10

KAPITEL 8 — POLITIKKER 10

Artikel 22: Adgangspolitik for brugere 10

Artikel 23: Politik for opsøgende aktiviteter 11

Artikel 24: Formidlingspolitik 11

Artikel 25: Politik for intellektuel ejendomsret 11

Artikel 26: Beskæftigelsespolitik 11

Artikel 27: Politik for offentlige indkøb og afgiftsfritagelser 11

KAPITEL 9 — VARIGHED OG AFVIKLING 12

Artikel 28: Varighed og afvikling 12

KAPITEL 10 — DIVERSE 12

Artikel 29: Bestemmelser om oprettelse 12

Artikel 30: Vedtægtens tilgængelighed 13

BILAG 1 – Liste over deltagere og observatører 14

BILAG 2 – Deltageres, observatørers og mellemstatslige organisationers årlige finansielle bidrag 15

BILAG 3 – Adgangspolitik 16

BILAG 4 – Politik for intellektuel ejendomsret 17

BILAG 5 – Potentielle partnerlokaliteter 19

PRÆAMBEL

Tjekkiet

Republikken Finland

Forbundsrepublikken Tyskland

Republikken Letland

Kongeriget Norge

Republikken Polen

Kongeriget Spanien

i det følgende benævnt »de stiftende deltagere«,

(a) SOM ØNSKER at styrke Europas og navnlig de stiftende deltageres position i verden og lette det tværnationale samarbejde på området kemisk biologi

(b) SOM TAGER I BETRAGTNING, at det er muligt at danne næsten uendeligt mange forskellige kemiske strukturer, og at biovidenskab er meget kompleks

(c) SOM TAGER I BETRAGTNING, at størstedelen af de europæiske forskere inden for kemisk biologi ofte har begrænset adgang til de mest avancerede teknologiske, kemiske, biologiske og informationsteknologiske ressourcer samt viden og fagkundskab

(d) SOM KONKLUDERER, at europæiske lande må få bugt med denne opsplitning og formidle åben adgang for derigennem at styrke Europas konkurrenceevne inden for kemisk biologi og biovidenskab generelt

(e) SOM BYGGER PÅ køreplanen for Det Europæiske Strategiforum for Forskningsinfrastrukturer (ESFRI), hvori den europæiske infrastruktur for åbne screeningplatforme inden for kemisk biologi (EU-OPENSCREEN) udpeges som den distribuerede forskningsinfrastruktur til støtte for kemisk biologi og tilknyttede biovidenskaber i Europa, idet den giver tværnational adgang til teknologier, fagkundskab og data samt erhvervsuddannelses- og uddannelsesprogrammer; fremmer deling af data; gennemfører fælles, høje kvalitetsstandarder; styrker samarbejdet mellem forskere fra universiteter henholdsvis erhvervslivet og tilskynder til at strukturere nationale infrastrukturer

(f) SOM ANERKENDER, at deltagelsen i EU-OPENSCREEN ERIC åbner mulighed for, at kemikere, biologer, klinikere, ingeniører og specialister i informationsteknologi kan samarbejde og drage fordel af EU-OPENSCREEN ERIC's stofsamling og database for derved at styrke tiltrækningskraften og konkurrenceevnen for nationale forskningsaktiviteter inden for kemisk biologi, der har stor indvirkning på forskningskapaciteten og på innovation og sundhed

(g) SOM OPFORDRER andre lande til at deltage i de fælles aktiviteter inden for rammerne af følgende vedtægt —

ER BLEVET ENIGE OM FØLGENDE:

KAPITEL 1

ALMINDELIGE BESTEMMELSER

Artikel 1

Oprettelse af EU-OPENSCREEN ERIC

1. Den europæiske infrastruktur for åbne screeningplatforme inden for kemisk biologi »EU-OPENSCREEN« oprettes. EU-OPENSCREEN's juridiske form er et konsortium for en europæisk forskningsinfrastruktur (ERIC), der i det følgende benævnes »EU-OPENSCREEN ERIC«.

2. Det vedtægtsmæssige hjemsted for EU-OPENSCREEN ERIC skal være i Berlin, Tyskland.

3. EU-OPENSCREEN ERIC's arbejdssprog er engelsk.

Artikel 2

Definitioner

I denne vedtægt forstås der følgende ved nedenstående ord eller udtryk, medmindre andet fremgår af konteksten:

»deltager«: en enhed i henhold til artikel 4

»stiftende deltager«: en enhed i henhold til artikel 4

»observatør«: en enhed i henhold til artikel 5

»partnerlokalitet«: en enhed i henhold til artikel 11

»bruger«: en retlig enhed, hvis videnskabsfolk søger adgang til EU-OPENSCREEN ERIC's tjenester og ressourcer. En »bruger« behøver ikke nødvendigvis at være fra et deltager- eller observatørland

»assayformidlende bruger«: en retlig enhed, hvis videnskabsfolk formidler et testsystem (assay), der vil blive brugt til at screene EU-OPENSCREEN's stofsamling

»stofformidlende bruger«: en retlig enhed, hvis videnskabsfolk formidler stoffer, der vil blive integreret i EU-OPENSCREEN's stofsamling

»databasebruger«: en retlig enhed, hvis videnskabsfolk bruger EU-OPENSCREEN's database

»nationalt knudepunkt«: en partnerlokalitet, der af sit værtsland er blevet udpeget til at varetage forbindelsen mellem EU-OPENSCREEN-ERIC og det lokale videnskabelige samfund, styrke forbindelsen mellem det nationale videnskabelige samfund (brugerne) og den distribuerede forskningsinfrastruktur, opbygge tillid til infrastrukturen og være katalysator for videnskabsfolks deltagelse (f.eks. assayformidlende brugere og stofformidlende brugere)

»centralt kontor«: EU-OPENSCREEN ERIC's kontor i Berlin. Alle processer vedrørende tilrettelæggelsen og gennemførelsen af EU-OPENSCREEN ERIC's opgaver forvaltes af kontorets personale.

»værtsdeltagerland«: det land, hvor EU-OPENSCREEN ERIC's vedtægtsmæssige hjemsted er placeret

»forretningsorden«: et underordnet og internt dokument, som supplerer denne vedtægt i henhold til artikel 13, stk. 5, der udgør et omfattende sæt af bestemmelser, hvormed alle transaktioner inden for EU-OPENSCREEN ERIC reguleres.

Artikel 3

Mål og opgaver

1. EU-OPENSCREEN ERIC skal etablere, drive og udvikle en europæisk distribueret forskningsinfrastruktur bestående af screeningplatforme og faciliteter inden for kemi og biologi med henblik på at lette forskeres adgang til ressourcer, værktøjer og faciliteter og støtte forskning af høj kvalitet i biologiske processers molekylære mekanismer.

2. EU-OPENSCREEN ERIC skal drive infrastrukturen uden gevinst for øje. EU-OPENSCREEN ERIC kan udøve begrænsede økonomiske aktiviteter, forudsat at disse er nært knyttet til dets hovedopgaver og ikke bringer disse i fare.

3. Med henblik på at varetage sine opgaver skal EU-OPENSCREEN ERIC påtage sig og koordinere bl.a. følgende aktiviteter:

a) et europæisk stofbibliotek inden for kemisk biologi udvikles, opbygges og vedligeholdes

b) en central database over screeningsresultater udvikles, opbygges og vedligeholdes

c) et centralt kontor etableres og opretholdes med henblik på koordinerende aktiviteter

d) infrastrukturtjenester af høj kvalitet støttet af harmoniserede procedurer og standarder for kvalitet organiseres og koordineres

e) forskere gives reel adgang til ressourcer og tjenester, der er omfattet af EU-OPENSCREEN ERIC og dettes partnerlokaliteter, i overensstemmelse med reglerne i denne vedtægt

f) et samarbejde med andre europæiske og internationale forskningsinfrastrukturer etableres med henblik på at bistå forskerkredse i tværfaglige forskningsanliggender

g) værktøjer og data udbredes til brug for offentligheden

h) en udveksling med den relevante industri iværksættes, uden at dette berører artikel 3, stk. 2, i Rådets forordning (EF) nr. 723/2009 (1).

KAPITEL 2

DELTAGELSE

Artikel 4

Deltagelse og repræsentation

1. Enheder ifølge artikel 9, stk. 1, i forordning (EF) nr. 723/2009 kan deltage i EU-OPENSCREEN ERIC som deltagere eller observatører. Deltagerne på det tidspunkt, hvor Europa-Kommissionen tildeler EU-OPENSCREEN status af ERIC, skal omtales som de »stiftende deltagere«.

2. Enhver deltager kan udpege en repræsentationsenhed. Repræsentationsenheden skal bemyndiges til at repræsentere deltageren for så vidt angår alle interne anliggender i EU-OPENSCREEN ERIC. En deltager skal informere generaldirektøren om enhver ændring vedrørende sin repræsentationsenhed.

3. Deltagerne og deres repræsentationsenheder er anført i bilag 1 til vedtægten. Generaldirektøren vil holde bilaget ajour.

Artikel 5

Observatørers status og repræsentation

1. Enheder, som ønsker at blive deltagere i EU-OPENSCREEN ERIC, men som endnu ikke er i stand til at tiltræde som deltagere, kan blive observatører med begrænsede rettigheder og forpligtelser, jf. artikel 10. Deltagelse som observatør i EU-OPENSCREEN ERIC vil blive begrænset til tre år. Deltagerforsamlingen træffer beslutning om en eventuel forlængelse i hvert enkelt tilfælde.

2. Enhver observatør kan udpege en repræsentationsenhed. Repræsentationsenheden skal bemyndiges til at repræsentere observatøren for så vidt angår alle interne anliggender i EU-OPENSCREEN ERIC. En observatør skal informere generaldirektøren om enhver ændring vedrørende sin repræsentationsenhed.

3. Observatørerne og deres repræsentationsenheder er anført i bilag 1 til vedtægten. Generaldirektøren skal holde bilaget ajour.

Artikel 6

Optagelse af nye deltagere og observatører

Kravene for optagelse af nye deltagere og observatører er som følger:

a) Deltagerforsamlingens godkendelse, jf. de i artikel 14 fastsatte stemmeflertal, er en forudsætning for optagelsen.

b) I en skriftlig ansøgning redegøres for, hvordan ansøgeren bidrager til EU-OPENSCREEN ERIC's mål og opgaver som beskrevet i artikel 3, og hvordan ansøgeren opfylder forpligtelserne som omhandlet i henholdsvis artikel 9 eller 10.

Artikel 7

En deltagers eller en observatørs udtræden

1. En deltager kan udtræde efter skriftlig anmodning tolv måneder forud for udtrædelsen. Ingen deltager kan udtræde i de første fem år af sin deltagelse, medmindre deltagelsen er aftalt for en nærmere angivet kortere periode.

2. En observatør kan udtræde efter skriftlig anmodning tolv måneder forud for udtrædelsen.

3. Udtrædende deltagere og observatører skal opfylde samtlige forpligtelser i artikel 9, stk. 2, eller artikel 10, stk. 2, så længe udtrædelsesprocessen ikke er afsluttet.

Artikel 8

Opsigelse af deltagelse eller observatørstatus

1. Deltagerforsamlingen kan efter at have hørt den pågældende deltager eller observatør opsige vedkommendes deltagelse eller observatørstatus, hvis deltageren eller observatøren:

a) har gjort sig skyldig i en alvorlig overtrædelse af sine vedtægtsmæssige forpligtelser eller

b) skaber eller truer med at skabe alvorlige forstyrrelser i driften af EU-OPENSCREEN ERIC, som enten ville føre til handlingslammelse i de interne procedurer eller hæmme leveringen af EU-OPENSCREEN ERIC's tjenester.

2. Hvis der stemmes om, hvorvidt deltagelse eller observatørstatus skal opsiges, har den berørte part ikke stemmeret ved afstemningen om den foreslåede beslutning, og stemmeflerheden, jf. artikel 14, tilpasses i overensstemmelse hermed.

3. Deltagere og observatører skal opfylde samtlige forpligtelser i artikel 9, stk. 2, eller artikel 10, stk. 2, inden opsigelsesprocessen afsluttes. Opsigelsen får dog virkning selv i det tilfælde, at forpligtelserne ikke er opfyldt.

KAPITEL 3

DELTAGERES OG OBSERVATØRERS RETTIGHEDER OG FORPLIGTELSER

Artikel 9

Deltageres rettigheder og forpligtelser

1. Deltageres rettigheder:

a) Hver deltager kan være til stede ved deltagerforsamlingen med stemmeret. Deltagerne skal i udnævnelsesbrevet anføre navne(t) på de(n) stemmeberettigede delegerede.

b) Hver deltager kan deltage i alle processer og al beslutningstagning om alle anliggender i relation til EU-OPENSCREEN ERIC.

c) Brugere fra et deltagende land skal have adgang til EU-OPENSCREEN ERIC's tjenester, support og arrangementer. Adgangen gives på de betingelser, der er fastsat i adgangspolitikken i henhold til vedtægtens bilag 3.

d) Hver deltager kan udpege et nationalt knudepunkt og yderligere kontaktpunkter, hvis det skønnes nødvendigt på nationalt niveau. Nærmere bestemmelser herom skal fastsættes i forretningsordenen.

2. Deltagernes forpligtelser:

a) Hver deltager skal betale et årligt bidrag, som deltagerforsamlingen fastlægger i overensstemmelse med principperne for deltagernes bidrag, jf. vedtægtens bilag 2.

b) Hver deltager skal udpege en eller flere nationale partnerlokaliteter. Hver deltager skal bistå sine partnerlokaliteter med at udbyde tjenester i henhold til artikel 11.

Artikel 10

Observatørers rettigheder og forpligtelser

1. Observatørers rettigheder:

a) Hver observatør kan være til stede ved deltagerforsamlingen uden stemmeret.

b) Brugere fra et land med observatørstatus skal have adgang til EU-OPENSCREEN ERIC's tjenester, support og arrangementer. Adgangen gives på de betingelser, der er fastsat i adgangspolitikken i henhold til vedtægtens bilag 3.

c) Hver observatør kan udpege et kontaktpunkt, hvis det skønnes nødvendigt på nationalt niveau. Nærmere bestemmelser herom skal fastsættes i forretningsordenen.

2. Observatørers forpligtelser:

Hver observatør skal betale et årligt bidrag, som deltagerforsamlingen fastlægger i overensstemmelse med principperne, jf. vedtægtens bilag 2.

KAPITEL 4

PARTNERLOKALITETER

Artikel 11

Partnerlokaliteter

1. Partnerlokaliteter skal være enheder med videnskabelig og teknologisk kapacitet, og de skal selv, eller via den organisation de indgår i, have rets- og handleevne til at undertegne bindende serviceleveranceaftaler med EU-OPENSCREEN ERIC. De skal formidle tjenester til forskere såsom screening, assay-analyser eller kemisk optimering af biologisk aktive forbindelser.

2. Partnerlokaliteter godkendes på følgende betingelser:

a) Partnerlokaliteten skal udpeges af en deltager eller en enhed, der ansøger om at blive deltager. Den skal være beliggende i det land, som ønsker at udpege den.

b) En deltager, eller en enhed der ansøger om at blive deltager, som udpeger en partnerlokalitet, skal forelægge deltagerforsamlingen et skriftligt forslag herom.

c) Forslaget skal evalueres af et evalueringsudvalg udpeget af deltagerforsamlingen. Evalueringsudvalget er en uafhængig ad hoc-struktur sammensat af internationale videnskabelige eksperter. Nærmere bestemmelser herom skal fastsættes i forretningsordenen. Dette evalueringsudvalg skal tage følgende kriterier i betragtning: i. videnskabelig kvalitet, ekspertise og god videnskabelig praksis ii. kapacitet og ressourcer samt evne til at formidle tjenester inden for rammerne af EU-OPENSCREEN ERIC iii. strategi for bæredygtighed iv. forventet merværdi for EU-OPENSCREEN ERIC såsom tilføjelse af ny eller styrkelse af eksisterende kapacitet.

d) Deltagerforsamlingen træffer beslutning om forslaget på grundlag af evalueringens resultat. Beslutninger vedrørende partnerlokaliteter, som foreslås af enheder, der ansøger om deltagelse, kan først træffes, efter at der er truffet en beslutning om at optage ansøgeren som deltager.

e) Partnerlokaliteter skal selv, eller via den organisation de indgår i, undertegne en bindende serviceleveranceaftale med EU-OPENSCREEN ERIC, hvori rettigheder og forpligtelser vedrørende deres indbyrdes forhold fastsættes, herunder en aftale om, hvordan intellektuelle ejendomsrettigheder håndteres.

3. Partnerlokaliteter, der er udpeget af stiftende deltagere, kan introduceres på det konstituerende møde i EU-OPENSCREEN ERIC, forudsat at:

a) de inden da er blevet evalueret efter de kriterier, som er fastsat i artikel 11, stk. 2, litra c), og

b) evalueringen udmøntede sig i en positiv vurdering, som er blevet godkendt af deltagerforsamlingen.

De partnerlokaliteter, der er blevet udpeget, er angivet i bilag 5 til vedtægten.

4. Partnerlokaliteter skal:

a) udøve visse tjenester som beskrevet i serviceleveranceaftalen

b) rådføre sig med andre partnerlokaliteter med hensyn til at stille ressourcer, værktøjer og tjenester til rådighed for forskerne

c) deltage i forummet af partnerlokaliteter som fastsat i artikel 16.

5. Vilkårene for opsigelse af en partnerlokalitet eller dennes udtræden skal fastsættes i forretningsordenen.

KAPITEL 5

FORVALTNING

Artikel 12

Forvaltningsstruktur

Forvaltningen skal omfatte følgende organer:

a) Deltagerforsamlingen

b) Generaldirektøren

Artikel 13

Deltagerforsamling

1. Deltagerforsamlingen skal være det øverste styrelsesorgan i EU-OPENSCREEN ERIC med fuld beslutningskompetence. Deltagerforsamlingen er ansvarlig for den overordnede ledelse af og tilsynet med EU-OPENSCREEN ERIC i overensstemmelse med denne vedtægt.

2. Deltagerforsamlingen sammensættes på deltagernes første møde efter oprettelsen af EU-OPENSCREEN ERIC.

3. Deltagerforsamlingen skal bestå af repræsentanter for deltagere og observatører. Hver deltager eller observatør skal udpege op til to delegerede i deltagerforsamlingen, og hver delegeret kan lade sig repræsentere ved en stedfortræder. Hver deltager har én stemme. Observatører har ikke stemmeret.

4. Deltagerforsamlingen mødes mindst én gang om året. På anmodning af mindst en tredjedel af deltagerne eller generaldirektøren skal formanden indkalde til yderligere møder.

5. Deltagerforsamlingen skal:

a) opstille og ændre forretningsordenen

b) drøfte, ændre og træffe beslutning om strategien, ledelsesstrukturen og politikken for intellektuelle ejendomsrettigheder

c) træffe beslutning om alle spørgsmål i nær tilknytning til budgetspørgsmål, f.eks. fastlæggelse af de finansielle bidrag for at opnå status som henholdsvis deltager eller observatør

d) godkende årsrapporten og arbejdsplanen, herunder det årlige budget og det reviderede årsregnskab

e) træffe beslutning om forslag til vedtægtsændringer og forelægge disse Europa-Kommissionen med henblik på godkendelse

f) optage henholdsvis opsige deltageres deltagelse og observatørers status og træffe beslutning om afvikling af EU-OPENSCREEN ERIC

g) vælge, godkende og afsætte formanden og næstformanden for Deltagerforsamlingen samt fastsætte deres mandatperiode

h) udnævne, suspendere eller afskedige generaldirektøren samt vejlede og fastlægge retningslinjer for generaldirektøren

i) udnævne eller afskedige medlemmerne af det videnskabelige og etiske rådgivende udvalg

j) oprette yderligere organer, arbejdsgrupper og rådgivende strukturer og fastlægge deres opgaver og rammer, hvis det skønnes nødvendigt

k) træffe beslutning om brugeradgangspolitikken i tråd med principperne i bilag 3 til vedtægten

l) og træffe beslutning om andre anliggender, som er nødvendige for at løse EU-OPENSCREEN ERIC's opgaver.

Artikel 14

Deltagerforsamlingens beslutningsproces

1. Deltagerforsamlingen er beslutningsdygtig, hvis mindst 75 % af deltagerne er til stede og deres stemmer repræsenterer mindst 75 % af deltagernes årlige obligatoriske bidrag. Er forsamlingen ikke beslutningsdygtig, skal der indkaldes til et nyt møde med samme dagsorden så hurtigt som muligt.

2. Ved alle beslutninger tilstræber deltagerforsamlingen at opnå konsensus. Det er tilladt at afholde sig fra at stemme. Manglende stemmeafgivelse anses ikke som en hindring for konsensus.

3. Hvis der ikke opnås konsensus, træffes beslutningen ved et simpelt flertal af de deltagere, der er til stede, medmindre andet udtrykkeligt er anført i artikel 14, stk. 5 eller 6.

4. I tilfælde af stemmelighed har det flertal, der udgøres af obligatoriske bidrag, den afgørende stemme.

5. Beslutninger om følgende anliggender kræver konsensus:

a) forslag til vedtægtsændringer

b) den langsigtede arbejdsplan og den finansielle plan

c) ændringer af bilag 2 til vedtægten.

6. Beslutninger om følgende anliggender skal godkendes af mindst 75 % af alle deltagere, der repræsenterer mindst 75 % af deltagernes årlige obligatoriske bidrag:

a) vedtagelse af forretningsordenen og efterfølgende ændringer heraf

b) godkendelse og ændring af den årlige arbejdsplan og budgettet

c) godkendelse af årsrapporten og det reviderede årsregnskab

d) afvikling af EU-OPENSCREEN ERIC

e) optagelse, forlængelse eller opsigelse af status som deltager eller observatør

f) udnævnelse, genudnævnelse, suspension eller afskedigelse af generaldirektøren.

7. En deltager, som er i restance med hensyn til betaling af sit finansielle bidrag ved udgangen af regnskabsåret, har ikke stemmeret. Beslutningsdygtighed og stemmeflerhed tilpasses i overensstemmelse hermed.

Artikel 15

Generaldirektør

1. Generaldirektøren er EU-OPENSCREEN ERIC's retlige repræsentant med ansvar for den daglige ledelse.

2. Generaldirektøren udnævnes af deltagerforsamlingen for en periode på op til fem år med mulighed for genudnævnelse én gang. Nærmere bestemmelser herom skal fastsættes i forretningsordenen.

3. Generaldirektøren skal følge deltagerforsamlingens vejledning og retningslinjer i forbindelse med udførelsen af sine opgaver.

4. Generaldirektøren skal bistås af personalet i det centrale kontor.

5. Generaldirektøren skal:

a) være ansvarlig for den effektive forvaltning af EU-OPENSCREEN ERIC og for at sørge for, at deltagerforsamlingens beslutninger gennemføres

b) forestå gennemførelsen af arbejdsplanen, herunder etablering af EU-OPENSCREEN ERIC's tjenester, og udgiftsposterne på budgettet

c) indgå kontrakter og træffe andre retlige og administrative foranstaltninger

d) udpege, føre tilsyn med og afskedige EU-OPENSCREEN ERIC's personale

e) rapportere til deltagerforsamlingen og holdes ansvarlig for EU-OPENSCREEN ERIC's finanser og for at overholde alle retlige krav i forbindelse med udviklingen af konsortiets opgaver og aktiviteter

f) efter at have rådført sig med forummet af partnerlokaliteter udarbejde og forelægge deltagerforsamlingen et udkast til en årlig arbejdsplan og et budget samt den langsigtede arbejds- og finansieringsplan for EU-OPENSCREEN ERIC.

g) forelægge deltagerforsamlingen en årsrapport om arbejdsplanen, herunder regnskaber, udførte opgaver, ikkeudførte opgaver og eventuelle relevante forklaringer eller afhjælpende foranstaltninger, senest tre måneder efter afslutningen af regnskabsåret

h) udarbejde og efter deltagerforsamlingens godkendelse indgive dokumenter, som Europa-Kommissionen anmoder om

i) forberede og være til stede ved deltagerforsamlingens møder

j) være til stede ved forummet af partnerlokaliteters møder.

Artikel 16

Forum af partnerlokaliteter

1. Forummet af partnerlokaliteter skal være et permanent organ og bestå af en repræsentant fra hver partnerlokalitet og en repræsentant fra hvert nationalt knudepunkt, hvis det er relevant. Hver partnerlokalitet skal udpege sin repræsentant. Repræsentanterne for partnerlokaliteterne skal af deres midte udpege en formand.

2. Forummet af partnerlokaliteter skal:

a) rådgive generaldirektøren om opstillingen af den årlige arbejdsplan, budgettet og andre anliggender efter anmodning fra generaldirektøren

b) bistå generaldirektøren ved gennemførelsen af den årlige arbejdsplan og budgettet for at muliggøre effektiv interaktion mellem partnerlokaliteterne

c) forfægte partnerlokaliteternes behov inden for EU-OPENSCREEN ERIC.

d) Forummet af partnerlokaliteter kan udarbejde sin egen forretningsorden, som skal godkendes af deltagerforsamlingen.

Artikel 17

Det videnskabelige og etiske rådgivende udvalg

1. Det videnskabelige og etiske rådgivende udvalg skal bestå af uafhængige og internationalt anerkendte videnskabsfolk og/eller eksperter, der handler personligt.

2. Det videnskabelige og etiske rådgivende udvalg skal tilbyde rådgivning om alle spørgsmål, herunder etiske spørgsmål efter anmodning fra deltagerforsamlingen. Nærmere bestemmelser herom skal fastsættes i forretningsordenen.

3. Deltagerforsamlingen skal udnævne det videnskabelige og etiske rådgivende udvalgs medlemmer for en treårig periode. Deltagerforsamlingen kan genudnævne dem én gang for et tidsrum af samme varighed.

KAPITEL 6

FINANSIERING

Artikel 18

EU-OPENSCREEN ERIC's ressourcer

EU-OPENSCREEN ERIC's ressourcer skal bestå af følgende:

a) bidrag fra deltagere og observatører som beskrevet i bilag 2 til vedtægten

b) og andre ressourcer inden for de retlige begrænsninger og på de vilkår, der er vedtaget af deltagerforsamlingen.

Artikel 19

Budgetprincipper og regnskaber

1. EU-OPENSCREEN ERIC's ordinære regnskabsår er kalenderåret.

2. Budgettet opstilles og gennemføres, og regnskaberne aflægges under overholdelse af principperne om åbenhed og forsvarlig økonomisk forvaltning.

3. Alle EU-OPENSCREEN ERIC's indtægter og udgifter skal medregnes i det skøn, der udarbejdes for hvert regnskabsår, og opføres på det årlige budget.

4. EU-OPENSCREEN ERIC's årsregnskab ledsages af en beretning om performance samt den budgetmæssige og finansielle forvaltning for regnskabsåret.

5. EU-OPENSCREEN ERIC skal registrere sine økonomiske og ikke-økonomiske aktiviteter særskilt.

Artikel 20

Ansvar

1. Deltagernes finansielle ansvar for EU-OPENSCREEN ERIC's gæld er begrænset til deres respektive bidrag.

2. EU-OPENSCREEN ERIC tegner relevante og tilstrækkelige forsikringer til dækning af specifikke risici i forbindelse med etablering og drift af EU-OPENSCREEN ERIC.

KAPITEL 7

RAPPORTERING TIL EUROPA-KOMMISSIONEN

Artikel 21

Rapportering til Europa-Kommissionen

EU-OPENSCREEN ERIC udarbejder en årlig aktivitetsrapport omhandlende navnlig de videnskabelige, operationelle og økonomiske aspekter af dets aktiviteter. Rapporten godkendes af deltagerforsamlingen og sendes til Europa-Kommissionen og de berørte offentlige myndigheder senest seks måneder efter det pågældende regnskabsårs udgang. Rapporten offentliggøres på EU-OPENSCREEN's websted.

KAPITEL 8

POLITIKKER

Artikel 22

Adgangspolitik for brugere

1. EU-OPENSCREEN ERIC skal give brugerne adgang til sine tjenester og ressourcer i henhold til den politik, som fastsættes i bilag 3 til vedtægten.

2. Brugerne inddeles i forskellige kategorier. Deltagerforsamlingen træffer beslutning om forskellige gebyrer og adgangsmuligheder for disse kategorier.

Artikel 23

Politik for opsøgende aktiviteter

1. EU-OPENSCREEN ERIC skal fremme opbygningen af et netværk, som danner et samfund inden for kemisk biologi i Europa, og tilskynde forskere til at iværksætte nye og innovative projekter inden for biovidenskab og benytte EU-OPENSCREEN ERIC inden for deres videregående uddannelse.

2. EU-OPENSCREEN ERIC skal fremme forskning af høj kvalitet og støtte en kultur præget af »bedste praksis«, herunder uddannelsesaktiviteter.

Artikel 24

Formidlingspolitik

Brugerne af EU-OPENSCREEN ERIC's tjenester og ressourcer skal gøre deres forskningsresultater offentligt tilgængelige i EU-OPENSCREEN ERIC's centrale database efter en henstandsperiode på to år. Efter anmodning kan der indrømmes en forlængelse på op til tre år i alt. Uanset dette skal eksisterende rettigheder og forpligtelser respekteres.

Artikel 25

Politik for intellektuel ejendomsret

1. Udtrykket »intellektuel ejendom« forstås som defineret i artikel 2 i konventionen om oprettelse af Verdensorganisationen for Intellektuel Ejendomsret, underskrevet den 14. juli 1967.

2. EU-OPENSCREEN ERIC kan eje intellektuel ejendom i det omfang, EU-OPENSCREEN ERIC's bidrag omfatter innovationsprocessen. Politikken vedrørende EU-OPENSCREEN ERIC's intellektuelle ejendom skal fastlægges nærmere i bilag 4 til vedtægten og i forretningsordenen.

3. Indtægter, der genereres af intellektuel ejendom, som EU-OPENSCREEN ERIC har frembragt, skal anvendes til driften af EU-OPENSCREEN ERIC op til den tærskelværdi, som er fastsat i forretningsordenen. Deltagerforsamlingen træffer beslutning om anvendelsen af indtægter, som overstiger denne tærskelværdi.

4. Intet i denne vedtægt skal forstås som forsøg på at ændre anvendelsesområdet og anvendelsen af intellektuelle ejendomsrettigheder og aftaler om deling af fordele som fastlagt i deltagernes og observatørernes relevante love og bestemmelser samt internationale aftaler, som de er part i.

Artikel 26

Beskæftigelsespolitik

1. EU-OPENSCREEN ERIC skal være en arbejdsgiver, der sikrer lige muligheder for sine ansatte. EU-OPENSCREEN ERIC udvælger den bedste kandidat til hver enkelt ledig stilling. EU-OPENSCREEN ERIC's beskæftigelsespolitik er underlagt lovene i det land, hvor personalet er ansat.

2. Procedurerne for udvælgelse af ansøgere til stillinger i EU-OPENSCREEN ERIC skal være baseret på gennemsigtighed, ikkediskrimination og ligestilling. Ansættelse og beskæftigelse må ikke være diskriminerende.

Artikel 27

Politik for offentlige indkøb og afgiftsfritagelser

1. EU-OPENSCREEN ERIC behandler kandidater og tilbudsgivere på lige og ikkediskriminerende vilkår uafhængigt af, om de er baseret i Den Europæiske Union. Alle offentlige indkøb følger principperne om gennemsigtighed, ikkediskrimination og konkurrence. Offentligt indkøb af innovation kan gøres til et kriterium. Nærmere bestemmelser herom skal fastsættes i forretningsordenen.

2. Partnerlokaliteternes offentlige indkøb skal respektere EU-OPENSCREEN ERIC's behov og de tekniske krav og specifikationer, der er fastsat af de relevante organer. Nærmere bestemmelser herom skal fastsættes i forretningsordenen. Aftalen mellem en partnerlokalitet og EU-OPENSCREEN ERIC skal indeholde en bestemmelse herom.

3. Skattefritagelser på grundlag af artikel 143, stk. 1, litra g), og artikel 151, stk. 1, litra b), i Rådets direktiv 2006/112/EF (2) og i henhold til artikel 50 og 51 i Rådets gennemførelsesforordning (EU) nr. 282/2011 (3) gælder for køb af varer og tjenesteydelser til EU-OPENSCREEN ERIC's tjenestebrug, som anskaffes og betales af EU-OPENSCREEN ERIC, og hvor det momsbeløb, der skal refunderes, overstiger i alt 25 EUR per faktura. De enkelte medlemmers indkøb er ikke omfattet af disse fritagelser. Der kan ikke indrømmes skattefritagelse på varer og tjenester, som er beregnet til EU-OPENSCREEN ERIC's ansatte eller tredjemands personlige brug.

4. Punktafgiftspligtige varer som defineret i artikel 1, stk. 1, litra b) og c), i Rådets direktiv 2008/118/EF (4) kan fritages for punktafgifter i overensstemmelse med artikel 12, stk. 1, litra b), i dette direktiv, forudsat at disse punktafgiftspligtige varer udelukkende er bestemt til EU-OPENSCREEN ERIC's tjenestebrug og anskaffes og betales af EU-OPENSCREEN ERIC. Fritagelse for betaling af punktafgifter kan ikke indrømmes for punktafgiftspligtige varer, der er beregnet til EU-OPENSCREEN ERIC's ansatte eller tredjemands personlige brug.

5. Afgifter på energiprodukter og elektricitet som defineret i artikel 1, stk. 1, litra a), i direktiv 2008/118/EF kan tilbagebetales i henhold til artikel 12, stk. 1, litra b), og artikel 12, stk. 2, i dette direktiv, under forudsætning af, at disse energiprodukter og elektriciteten er beregnet til EU-OPENSCREEN ERIC's tjenestebrug, anskaffes og betales af EU-OPENSCREEN ERIC, og at det momsbeløb, der skal refunderes, overstiger i alt 25 EUR per faktura. Der kan ikke indrømmes fritagelse for punktafgifter på energiprodukter eller elektricitet, som er beregnet til EU-OPENSCREEN ERIC's ansatte eller tredjemands personlige brug.

KAPITEL 9

VARIGHED OG AFVIKLING

Artikel 28

Varighed og afvikling

1. EU-OPENSCREEN ERIC oprettes på ubestemt tid.

2. EU-OPENSCREEN ERIC afvikles, efter at deltagerforsamlingen har truffet en beslutning herom i overensstemmelse med artikel 14, stk. 6, eller hvis antallet af deltagere falder til under det minimum, som er fastsat i artikel 9 i forordning (EF) nr. 723/2009.

3. Uden unødig forsinkelse og under alle omstændigheder senest ti dage efter vedtagelsen af beslutningen om at afvikle EU-OPENSCREEN ERIC underretter EU-OPENSCREEN ERIC Kommissionen om beslutningen.

4. Aktiver, der resterer efter betaling af EU-OPENSCREEN ERIC's gæld, skal fordeles blandt deltagerne og observatørerne på tidspunktet for opløsningen i forhold til deres akkumulerede årlige bidrag til EU-OPENSCREEN ERIC.

5. EU-OPENSCREEN ERIC ophører med at bestå fra den dag, hvor Europa-Kommissionen offentliggør bekendtgørelsen herom i Den Europæiske Unions Tidende.

KAPITEL 10

DIVERSE

Artikel 29

Bestemmelser om oprettelse

1. Værtsdeltagerlandet indkalder til et konstituerende møde i EU-OPENSCREEN ERIC snarest muligt, men senest 45 kalenderdage efter, at Europa-Kommissionens afgørelse om at oprette EU-OPENSCREEN ERIC er blevet offentliggjort i Den Europæiske Unions Tidende og træder i kraft.

2. Værtsdeltagerlandet underretter de stiftende deltagere om alle specifikke presserende retlige foranstaltninger, der skal træffes på vegne af EU-OPENSCREEN ERIC, inden det konstituerende møde holdes. Den retlige foranstaltning skal gennemføres af en af Værtsdeltagerlandet bemyndiget person, medmindre en stiftende deltager fremsætter indvendinger inden for 15 kalenderdage efter at være blevet underrettet.

Artikel 30

Vedtægtens tilgængelighed

Denne vedtægt skal gøres offentligt tilgængelig på EU-OPENSCREEN ERIC's websted og på dets vedtægtsmæssige hjemsted i henhold til artikel 10 i forordning (EF) nr. 723/2009.

(1) Rådets forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC) (EUT L 206 af 8.8.2009, s. 1).

(2) Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).

(3) Rådets gennemførelsesforordning (EU) nr. 282/2011 af 15. marts 2011 om foranstaltninger til gennemførelse af direktiv 2006/112/EF om det fælles merværdiafgiftssystem (EUT L 77 af 23.3.2011, s. 1).

(4) Rådets direktiv 2008/118/EF af 16. december 2008 om den generelle ordning for punktafgifter og om ophævelse af direktiv 92/12/EØF (EUT L 9 af 14.1.2009, s. 12).

BILAG 1 Liste over deltagere og observatører Dette bilag indeholder en liste over deltagere og observatører og deres repræsentanter. Generaldirektøren ajourfører bilag 1 efter opsigelse eller udtræden eller efter optagelse af deltagere eller observatører. Deltagere Land eller mellemstatslig organisation Officiel(le) repræsentationsenhed(er) Forbundsrepublikken Tyskland Uddannelses- og forskningsministeriet (BMBF) Kongeriget Norge Norges forskningsråd (RCN) Tjekkiet Ministeriet for uddannelse, ungdom og sport (MEYS) Republikken Finland Den finske regerings Uddannelses- og kulturministerium Republikken Letland Letlands institut for organisk syntese (LIOS) Republikken Polen Ministeriet for videnskab og højere uddannelse (MNiSW) Kongeriget Spanien Instituto de Salud Carlos III (ISCIII) Observatører Land eller mellemstatslig organisation Officiel(le) repræsentationsenhed(er)

BILAG 2 Deltageres, observatørers og mellemstatslige organisationers årlige finansielle bidrag 1) I dette bilag fastlægges ordningen for beregning af deltagernes og observatørernes bidrag. Det samlede bidrag fra deltagere og observatører, der indgår i EU-OPENSCREEN ERIC's indtægter, skal fastlægges i EU-OPENSCREEN ERIC's udkast til årlig arbejdsplan og budget. 2) Deltagerbidraget fra mellemstatslige organisationer fastlægges af Deltagerforsamlingen i hvert enkelt tilfælde. 3) Efter subtraktion af bidragene ifølge 2) fordeles en fjerdedel af de resterende samlede bidrag ifølge 4) og tre fjerdedele ifølge 5). 4) Hver deltager betaler en ligelig andel. Værtslandet skal betale en dobbelt deltagerandel. Observatører betaler 30 % af en deltagerandel. 5) Bidragene fordeles efter en indikator fastsat som (BNP_per_indbygger-8000) x Befolkning x Status_faktor, hvor BNP_per_indbygger angives i EUR p.a. og Status_faktor = 1 for deltagere, 0,3 for observatører og 2 for værtslandet. 6) Ingen deltager skal betale mere end 50 % af det samlede bidrag ydet af stiftende deltagere/observatører henholdsvis deltagere eller observatører, der tilslutter sig i en tidlig fase. Hvis en deltagers bidrag efter ovennævnte model for deltagerbidrag overstiger dette niveau, fordeles forskellen mellem de andre deltagere og observatører efter 3), 4) og 5). 7) Mindst 50 % af nye deltageres eller observatørers bidrag vil blive afsat til at nedbringe eksisterende deltageres eller observatørers bidrag ifølge 3), 4) og 5).

BILAG 3 Adgangspolitik 1) I dette bilag beskrives politikken for brugeres adgang til EU-OPENSCREEN ERIC's forskningsinfrastruktur. 2) EU-OPENSCREEN ERIC skal udgøre en relevant ressource på globalt plan og tiltrække brugere fra en bred vifte af videnskabelige fagområder og geografiske regioner. 3) EU-OPENSCREEN ERIC skal være fast besluttet på at anvende en upartisk og gennemsigtig adgangspolitik for at lette adgangen for de mest lovende projekter på platformene. Alle projekters tekniske gennemførlighed skal vurderes af EU-OPENSCREEN ERIC's centrale kontor og af relevante partnerlokaliteter. 4) Det centrale kontor skal fungere som et fælles adgangspunkt, hvor brugere kan opnå adgang til EU-OPENSCREEN ERIC's fagkundskab og faciliteter, og det skal støtte til potentielle brugere med henblik på at sikre projektfinansieringen. 5) EU-OPENSCREEN ERIC's centrale kontor skal oplyse alle potentielle brugere om tekniske, administrative og finansielle krav, som skal opfyldes for at få adgang til forskningsinfrastrukturen Disse krav skal godkendes af deltagerforsamlingen. 6) Forskellige former for adgang skal omfatte de tre vigtigste grupper af brugere af forskningsinfrastrukturen, dvs. assayformidlere, stofformidlere og databasebrugere: a. Topforskningsdrevet adgang; projekter vedrørende assayformidlende brugere og stoffer, der af stofformidlende brugere indgives til EU-OPENSCREEN ERIC's stofsamling, skal indgå efter en proces, som drives af topforskning b. Markedsdrevet og ikke-fagfællebedømt adgang; Brugere fra industrien og andre brugere med projekter, der ikke har været underkastet en uafhængig videnskabelig fagfællebedømmelse, skal indgå efter en markedsdrevet og ikke-fagfællebedømt adgang og c. Bred adgang: Databasebrugere skal opnå adgang til EU-OPENSCREEN ERIC databasen via en proces for bred adgang med henblik på at maksimere de genererede datas gennemslagskraft, disponibilitet og genanvendelighed. Det skal samtidig sikres, at dataopretteren anerkendes på behørig vis. 7) For at komme i betragtning til topforskningsdrevet adgang skal der i forbindelse med projekter vedrørende assayformidlende brugere forelægges EU-OPENSCREEN ERIC's centrale kontor dokumentation for, at projektet har opnået en positiv evaluering i en uafhængig videnskabelig undersøgelse. Generelt set bør en positiv evaluering hænge sammen med tildeling af projektspecifik støtte af lovligt oprettede, internationale, europæiske, nationale, regionale, velgørende, institutionelle eller tilsvarende tilskudsydende enheder. 8) For at komme i betragtning til topforskningsdrevet adgang skal Stofformidlere formidle stoffer, der er kvalitetskontrollerede i forhold til renhed og identitet, i tilstrækkelige fysiske mængder til at åbne mulighed for at screene brugerprojekter. 9) Brugere fra EU-OPENSCREEN ERIC's deltagerlande, observatørlande og lande, som endnu ikke er tilknyttet EU-OPENSCREEN ERIC, skal hver især betale forskellige adgangsgebyrer for at benytte forskningsinfrastrukturens screeningtjeneste. 10) Alle brugere skal efterleve EU-OPENSCREEN ERIC's princip om »åben adgang« (dvs. rettidig frigivelse af data til EU-OPENSCREEN ERIC's database).

BILAG 4 Politik for intellektuel ejendomsret 1) I dette bilag beskrives politikken for intellektuel ejendomsret for brugere af EU-OPENSCREEN ERIC's forskningsinfrastruktur. 2) EU-OPENSCREEN ERIC's politik for intellektuel ejendomsret skal gøre det lettere at tilskynde til at skabe viden og innovation i det europæiske forskningsrum ved at maksimere gennemslagskraften og opretholde genanvendeligheden af data til gavn for fællesskabet. 3) EU-OPENSCREEN ERIC skal være fast besluttet på at opnå: a. den bredest mulige anvendelse af data i kraft af offentlig adgang og formidling b. beskyttelsen af intellektuel ejendom med henblik på senere udnyttelse c. høje standarder for sikkerhed og sporbarhed af intellektuelle ejendomsrettigheder og d. tilskyndelse af internationale forskningslaboratorier til at formidle IPR-følsomme materialer, oplysninger og data. 4) EU-OPENSCREEN ERIC's politik for intellektuel ejendomsret skal bistå ophavsmænd til intellektuelle ejendomsrettigheder med at beskytte, udvikle og udnytte deres screeningsresultater og efterfølgende nyskabelser. 5) EU-OPENSCREEN ERIC skal beskytte og sørge for, at der tages hensyn til intellektuelle ejendomsrettigheder tilhørende formidlerne af stoffer, bioassays, (informations-) teknologi eller tilknyttet knowhow på en sådan måde, at de er villige til at dele deres intellektuelle ejendomsrettigheder inden for rammerne af EU-OPENSCREEN ERIC. 6) EU-OPENSCREEN ERIC skal oprette retlige aftaler med stofformidlende brugere. 7) De retlige relationer mellem EU-OPENSCREEN ERIC og partnerlokaliteterne skal være underlagt bilaterale serviceleveranceaftaler. 8) EU-OPENSCREEN ERIC skal sørge for, at partnerlokaliteterne i deres serviceleveranceaftaler med brugerne pålægger brugerne at betale gebyret med henblik på at opsupplere lagerbeholdningen af stoffet og rettidigt udbrede resultaterne via ECBD (European Chemical Biology Database). 9) EU-OPENSCREEN ERIC's vedtægt og projektaftaler må ikke ændre anvendelsesområdet for og anvendelsen af intellektuelle ejendomsrettigheder og aftaler om deling af fordele, som det fremgår af de relevante love og forskrifter i og internationale aftaler indgået af deltagerne i EU-OPENSCREEN ERIC. 10) De retlige regler mellem EU-OPENSCREEN ERIC og partnerlokaliteterne skal beskytte brugernes intellektuelle ejendomsrettigheder (baggrundsviden og forgrundsviden). 11) Stofformidlende brugere skal formidle deres screeningsstoffer til EU-OPENSCREEN ERIC i henhold til en materialeoverførselsaftale (MTA), der giver fuldmagt til at dele data og en fortrinsret til et fremtidigt partnerskab med de assayformidlende brugere. 12) Assayformidlende brugere skal interagere med EU-OPENSCREEN ERIC i henhold til projektaftaler. 13) Databasebrugere, der benytter sig af adgangen til den offentlige database, skal acceptere licensbetingelserne (svarende til Creative Commons eller Open Database License) knyttet til databasen. 14) En tilladelse til datasøgning i ikke-offentligt tilgængelige dele af EU-OPENSCREEN ERIC databasen forudsætter, at der underskrives en fortrolighedsaftale med EU-OPENSCREEN ERIC og den eller de brugere, som genererede denne del af den pågældende database. 15) Hver bruger inden for et EU-OPENSCREEN-projekt skal opretholde passende procedurer til beskyttelse af fortrolige oplysninger, som blev gjort tilgængelige for vedkommendes kolleger eller personale. 16) Intellektuelle ejendomsrettigheder til baggrundsviden i relation til retsbeskyttede stoffer i EU-OPENSCREEN ERIC's akademiske samling skal bibeholdes af den stofformidlende bruger, som donerede stoffet via det nationale knudepunkt eller direkte til EU-OPENSCREEN ERIC. 17) Bestående intellektuelle ejendomsrettigheder i relation til assays, som den assayformidlende bruger formidlede, skal bibeholdes af den assayformidlende bruger. 18) Intellektuelle ejendomsrettigheder til baggrundsviden, som er frembragt internt i EU-OPENSCREEN ERIC eller partnerlokaliteterne (f.eks. i relation til stoffer, teknologier eller computerprogrammer), bibeholdes af EU-OPENSCREEN ERIC eller partnerlokaliteten. 19) Kontrakten mellem EU-OPENSCREEN ERIC og stofformidlende brugere skal nøje fastlægge, hvordan intellektuel ejendomsret til baggrundsviden skal håndteres. 20) Brugere skal oplyse EU-OPENSCREEN ERIC om eventuelle patenter, varemærker ophavsret eller andre intellektuelle ejendomsrettigheder tilhørende enhver part, der kan være relateret til projektet, og vice versa. 21) I tilfælde, hvor retsbeskyttede stoffer afstedkommer et hit, skal såvel den assayformidlende bruger som den stofformidlende bruger være ejer af de frembragte intellektuelle ejendomsrettigheder. Generelt skal den stofformidlende bruger sammen med den assayformidlende bruger anses for medopfinder hvad angår patenter og eventuelle tilknyttede intellektuelle ejendomsrettigheder, som frembringes med vedkommendes stof. 22) Ifølge anbefalingerne vedrørende udførelse, rapportering, redigering og publicering af videnskabeligt arbejde i lægetidsskrifter (almindeligvis omtalt som Vancouverkonventionen) udarbejdet af International Committee of Medical Journal Editors (ICMJE) og senest opdateret i december 2017 skal den stofformidlende bruger være medforfatter til den første akademiske publikation. 23) Assayformidlende brugere vil opnå de bekræftede resultater af deres screening, men EU-OPENSCREEN ERIC skal regelmæssigt og automatisk underrette stofformidlende brugere, når deres stoffer er blevet screenet. 24) Generelt skal intellektuelle ejendomsrettigheder til forgrundsviden tilhøre den eller de brugere, som frembringer dem. 25) Ved »intellektuelle ejendomsrettigheder til forgrundsviden« forstås de resultater, herunder data (f.eks. hits), knowhow og information, som frembringes af brugerprojektet i fase I (screening) eller fase II (»hit-to-tool«-stofoptimering). 26) EU-OPENSCREEN ERIC eller partnerlokaliteten kan besidde intellektuelle ejendomsrettigheder til forgrundsviden, hvis dettes/dennes bidrag anses for innovativt. 27) Ejes de resultater, som er frembragt inden for rammerne af EU-OPENSCREEN ERIC, af mere end én bruger, skal brugerne i god tro aftale vilkår for beskyttelse til fordel for alle ejere, herunder patenter og fælles publikationer. Fordelingen af ejerskabet bør afspejle bidraget til resultatet. 28) Den assayformidlende bruger skal være forpligtet til at kontakte den stofformidlende bruger med henblik på at afklare spørgsmål om fremtidige intellektuelle ejendomsrettigheder, bl.a. patenter og publikationsstrategier. Ejeren eller ejerne af resultaterne skal med forbehold af bestemmelsen om, at disse resultater kan anvendes erhvervsmæssigt eller kommercielt, sikre, at de beskyttes tilstrækkeligt og effektivt i overensstemmelse med relevante retlige bestemmelser. 29) Gør to eller flere brugere krav på ejerskab til intellektuelle ejendomsrettigheder, som er frembragt inden for rammerne af EU-OPENSCREEN ERIC og/eller en partnerlokalitet, må ingen af brugerne blokere for opnåelsen af denne beskyttelse (f.eks. ved at udsætte publiceringen). Sådan en situation kunne opstå, hvis to forskellige assayformidlende brugere gør krav på ejerskab til intellektuelle ejendomsrettigheder sammen med den stofformidlende bruger og ejer af et fælles hit-stof. 30) Brugeren eller brugerne, som har frembragt de intellektuelle ejendomsrettigheder, skal sørge for, at rådighedsretten til intellektuelle ejendomsrettigheder i tilknytning til eventuelle resultater, som er frembragt af medarbejdere eller underleverandører, skal overdrages til eller tilskrives sådanne medarbejdere eller underleverandører i henhold til gældende retlige krav eller i henhold til særskilte aftaler om overførsel.